1. ปัจจัยความเสี่ยง

1.1 ความเสี่ยงเกี่ยวกับการขาดแคลนและราคาผันผวนของวัตถุดิบ

วัตถุดิบที่สำคัญต่อขบวนการผลิตของบริษัทฯ คือ เม็ดพลาสติก High Density Polyethylene
ซึ่งปัจจุบันนี้มีผู้ผลิตภายในประเทศที่มีความสามารถในการผลิตและมีคุณภาพของวัตถุดิบอยู่ในเกณฑ์มาตรฐานโลกถึง
2 - 3 ราย ดังนั้น บริษัทฯ
จึงไม่เคยประสบปัญหาด้านวัตถุดิบที่มากระทบต่อการผลิตอย่างรุนแรงไม่ว่าจะเป็นเรื่องของปริมาณและคุณภาพของวัตถุดิบที่ต้องการใช้และการขนส่งที่ตรงตามเวลา

จะมีเพียงปัญหาด้านระดับราคาเม็ดพลาสติกที่ปรับตัวผันแปรไปตามอุปสงค์และอุปทานของตลาดโลกซึ่งก็เกี่ยวโยงถึงราคาผันแปรของน้ำมันในตลาดโลกด้วย
เนื่องด้วยบริษัทฯ เป็นบริษัทฯ ในเครือของ KWH Pipe Ltd., Finland
ซึ่งมีการบริโภคเม็ดพลาสติก HDPE มากกว่า 80,000 ตันต่อปี ทำให้บริษัทฯ
มีอำนาจต่อรองในการซื้อกับผู้ผลิตเม็ดพลาสติก
ทั้งภายในและต่างประเทศและสามารถซื้อเม็ดพลาสติกได้ในราคาต่ำกว่าทั่วไป อย่างไรก็ดี บริษัทฯ
ก็ได้ดำเนินการป้องกันความเสี่ยงดังกล่าว ด้วยการทำ Trade Off Position ทุกครั้ง

1.2 ความเสี่ยงจากการแข่งขันทางธุรกิจ

เนื่องจากปัจจุบันตลาดท่อ HDPE มีผู้ผลิตรายใหญ่น้อยรายและท่อ HDPE
มีแนวโน้มที่จะได้รับความนิยมมากขึ้น
จึงอาจมีผู้ผลิตรายใหม่เกิดขึ้นอีกเพราะเป็นธุรกิจที่ใช้เงินลงทุนไม่สูงมากนัก
แต่จะต้องมีประสบการณ์ในการออกแบบการติดตั้งสำหรับการวางท่อ โดยเฉพาะท่อขนาดใหญ่ เช่น
ท่อใต้ดินหรือใต้น้ำ ซึ่งกลุ่ม KWH Pipe เป็นผู้บุกเบิกท่อพลาสติก HDPE
เป็นรายแรกของโลกจึงมีประสบการณ์และเป็นที่ยอมรับในหลายประเทศทั่วโลก

โอกาสการเกิดคู่แข่งขันที่มีความสามารถใกล้เคียงกับบริษัทที่สำคัญคือการเข้ามาในตลาดในประเทศไทยทั้งทางตรงและทางอ้อมของ
KWH Pipe ซึ่งเป็นบริษัทแม่ ซึ่งทางบริษัทได้ตระหนักถึงปัจจัยนี้เป็นอย่างดีประกอบกับทาง KWH
Pipe ไม่มีนโยบายให้มีการแข่งขันกันเองภายในบริษัทในกลุ่มในแต่ละประเทศ ดังนั้น KWH Pipe
จึงยินดีตกลงทำสัญญาไม่ทำการแข่งขันกับบริษัทในประเทศไทยไม่ว่าทางตรงหรือทางอ้อม
โดยมีสาระสำคัญของสัญญาเป็นดังนี้

คู่สัญญา : บริษัท เค ดับเบิ้ลยู เอช ไป๊ป จำกัด (KWH Pipe)

ที่อยู่ : ประเทศฟินแลนด์

วันที่ทำสัญญา : 27 มีนาคม 2538

สาระสำคัญของสัญญา : KWH Pipe
ตกลงที่จะไม่ทำการแข่งขันในเชิงธุรกิจในประเทศไทยกับบริษัทไม่ว่าทางตรงหรือทางอ้อม
เว้นแต่ในกรณีที่บริษัทไม่สามารถผลิตหรือจัดหาผลิตภัณฑ์ได้ตรงตามคุณสมบัติที่ลูกค้าต้องการได้

การสิ้นสุดของสัญญา : สัญญานี้มีผลใช้บังคับตลอดระยะเวลาที่ KWH Pipe
ดำรงการถือหุ้นในบริษัทคิดเป็นสัดส่วนไม่น้อยกว่าร้อยละ 30
ของทุนจดทะเบียนชำระแล้วและสัญญานี้มีผลใช้บังคับเป็นเวลา 3 ปี นับตั้งแต่วันที่ KWH Pipe
มีการถือหุ้นในบริษัทคิดเป็นสัดส่วนน้อยกว่าร้อยละ 30 ของทุนจดทะเบียนชำระแล้ว

เมื่อใดที่สัญญาดังกล่าวสิ้นสุดลง โอกาสการแข่งขันจากบริษัทแม่ ไม่ว่าโดยทางตรงหรือทางอ้อม
ย่อมอาจจะเกิดขึ้นได้ อย่างไรก็ดีด้วยประสบการณ์ของบริษัทที่มีกับตลาดในประเทศมากว่า 20 ปี
รวมถึงความสัมพันธ์กับหน่วยงานราชการทั้งที่เป็นองค์กรในประเทศ และระหว่างประเทศเพื่อนบ้าน
ย่อมแสดงถึงศักยภาพที่พร้อมต่อการแข่งขันในประเทศและประเทศเพื่อนบ้านได้

1.3 ความเสี่ยงทางเศรษฐกิจและนโยบายการลงทุนเพื่อพัฒนาประเทศของภาครัฐ

เนื่องจากผลิตภัณฑ์ท่อพลาสติกเป็นผลิตภัณฑ์ที่ใช้ในการก่อสร้างต่างๆ
โดยเฉพาะเพื่อการสาธารณูปโภคการชลประทาน
และการสื่อสารซึ่งเป็นการลงทุนเพื่อพัฒนาประเทศตามความเจริญเติบโตของเศรษฐกิจ
ดังนั้นเมื่อเศรษฐกิจตกต่ำการลงทุนต่าง ๆ จะอยู่ในภาวะชลอตัว
ส่งผลให้อุตสาหกรรมก่อสร้างถูกกระทบกระเทือนและส่งผลต่อเนื่องมาถึงผู้ผลิตวัสดุที่ใช้ในการก่อสร้างอย่างเช่น
ท่อพลาสติก เป็นต้น และเมื่อเศรษฐกิจโดยรวมดีขึ้นการลงทุนต่างๆ
ก็จะเริ่มขยายตัวและส่งผลให้ธุรกิจผู้ผลิตวัสดุก่อสร้างแจ่มใสตามไปด้วย

สำหรับนโยบายการลงทุนเพื่อพัฒนาประเทศของภาครัฐก็ถือเป็นปัจจัยหนึ่งที่เกี่ยวข้องกับบริษัทเพราะงานส่วนใหญ่ของบริษัทเป็นงานการพัฒนาประเทศของทางราชการ
ซึ่งเป็นงานที่มีงบประมาณจำกัด และมีขั้นตอนการพิจารณาที่ซับซ้อน
ทำให้การได้มาซึ่งงานจากทางราชการของผู้รับเหมาก่อสร้างต้องใช้เวลายาวนาน
โดยเฉพาะในช่วงระหว่างการเปลี่ยนแปลงนโยบายการลงทุนเพื่อพัฒนาประเทศของหน่วยราชการ
อย่างไรก็ดีการพัฒนาประเทศยังคงต้องมีไปอย่างต่อเนื่องและให้ทันต่อการเติบโตทางเศรษฐกิจ
ประกอบกับบริษัทมีลูกค้าที่เป็นภาคเอกชนที่มีการลงทุนอย่างสม่ำเสมอ
จึงทำให้บริษัทสามารถจำหน่ายสินค้าได้อย่างต่อเนื่อง

1.4 ความเสี่ยงจากอัตราแลกเปลี่ยนเงินตราต่างประเทศ

ปัจจุบัน บริษัทฯ ได้ลดการนำเข้าวัตถุดิบจากต่างประเทศลง
เพราะว่าสามารถจัดหาได้จากภายในประเทศ
มีเพียงเฉพาะบางโครงการเท่านั้นที่ผู้ซื้อได้ระบุชนิดของเม็ดพลาสติกที่ต้องนำเข้ามาจากต่างประเทศ
บริษัทฯ ก็จะดำเนินการป้องกันความเสี่ยงโดยใช้เครื่องมือทางการเงิน ได้แก่ SWAP หรือFORWARD
BOOKING เมื่ออัตราค่าเงินบาทอยู่ในระดับที่น่าพอใจ

นอกจากนี้
ความผันผวนของอัตราแลกเปลี่ยนอาจจะส่งผลกระทบต่อความสามารถในการแข่งขันของผลิตภัณฑ์ในตลาดโลกได้
บริษัทฯ จึงมิได้มุ่งเน้นการขยายตัวของตลาดต่างประเทศเพียงอย่างเดียว
แต่ได้พยายามหันมามุ่งเน้นการเพิ่มประสิทธิภาพและกำลังการผลิต เพื่อลดต้นทุนในการผลิต,
ปรับปรุงด้านการบริหาร, การตลาด เพื่อเพิ่มยอดขายและผลกำไรโดยรวมของบริษัทฯ